b'\n_START_ARTICLE_\nJehu\n_START_PARAGRAPH_\nJehu oli Israelin kuninkaana noin 845\xe2\x80\x93818 eaa. H\xc3\xa4n puhdisti Israelia Baalin palvonnasta ja surmautti Baalin kannattajia. H\xc3\xa4n oli aluksi p\xc3\xa4\xc3\xa4llikk\xc3\xb6n\xc3\xa4 kuningas Joramin armeijassa, mutta profeetta Elisa voiteli h\xc3\xa4net kuninkaaksi. Valtansa aluksi h\xc3\xa4n tuhosi Omrin kuningashuoneen. H\xc3\xa4n v\xc3\xa4ijytti Joramin ja Ahasjan, joka oli tulossa 42 Juudan prinssin kanssa tervehtim\xc3\xa4\xc3\xa4n kuningas Joramia, ja surmautti Isebelin. Vuonna 841 eaa. h\xc3\xa4n alistui maksamaan veroja Assyrian kuninkaalle Salmanassar III:lle saadakseen t\xc3\xa4lt\xc3\xa4 tukea Damaskon kuningas Hasaelin hy\xc3\xb6kk\xc3\xa4yksi\xc3\xa4 vastaan. Tuki ei kuitenkaan auttanut, sill\xc3\xa4 Hasael onnistui tehokkaasti h\xc3\xa4vitt\xc3\xa4m\xc3\xa4\xc3\xa4n Israelin Jordanin it\xc3\xa4puolella olevia maakuntia. Profeetat tukivat h\xc3\xa4nt\xc3\xa4 aluksi, mutta my\xc3\xb6hemmin alkoivat esitt\xc3\xa4\xc3\xa4 h\xc3\xa4nt\xc3\xa4 kohtaan syyt\xc3\xb6ksi\xc3\xa4 huomattuaan millainen hallitsija h\xc3\xa4n todella on. Jehu on my\xc3\xb6s Raamatun henkil\xc3\xb6 ja h\xc3\xa4nest\xc3\xa4 kerrotaan Toisessa kuninkaiden kirjassa (luvut 9 ja 10). H\xc3\xa4nen j\xc3\xa4lkeens\xc3\xa4 tuli kuninkaaksi h\xc3\xa4nen poikansa Joahas.'